Referat fra informationsmødet d. 24/2-25 om opstart af småbørnsgruppe.

Tilstede bestyrelsen: Christian, Ulrich, Peter og Signe.

Tilstede personalet: Reno, Marianne, Gitte P, Anita, Mette og Ulla.

Christian bød velkommen og fortalte kort om, at mødet vil omhandle information om opstart af småbørnsgruppen. Derudover gjord han opmærksom på, at der er arbejdsdag d. 24. maj m/morgenmad og grill til frokost.

Herefter tog Reno over og præsenterer sig selv, og fortalte om sin pædagogiske baggrund som leder og erfaring fra andre institutioner.

Reno fortalte, at han allerede i december spurgte Sorø kommune om hvorvidt Pedersborg børnehus kunne blev godkendt til at etablere en småbørnsgruppe. Sorø kommune imødekom ønsket og godkendelsen kom i slutningen af januar. Reno fortalte, at forløbet omkring småbørnsgruppen gik stærkt og han erkendte, at det kunne have været meldt bedre ud til forældrene. Da det ikke blev meldt bedre ud, skyldtes det, at vi var i tidspres da etableringen af småbørnsgruppen skulle gå i luften den 22. april i år. Dette dels pga. manglende børnehavebørn, men også for at minimere vores underskud. I værste fald havde vi været nødt til at nedlægge Elefantstuen. Pga. etablering af småbørnsgruppen er underskuddet blevet væsentligt mindre. Der er også søgt om en vuggestuegruppe mere. Hvis vi får en godkendelse til etablering af denne, vil vi vende underskuddet til et overskud.

Reno fortalte også, at vi pr. 1. januar 2025 er blevet underlagt minimumsnormeringerne. Reno hilser det meget velkomment med minimumsnormeringen, for det giver mere opmærksomhed til det enkelte barn da der vil være flere personaletimer til rådighed i hverdagen, men han fortalte også, at det er også giver flere personaleudgifter end tidligere år (da vi ikke var underlagt en minimumsnormering).

Reno fortalte videre, at hele huset arbejder meget med læringsmiljøer, bl.a. er der kommet læsemiljøer på alle børnehavestuer. Renos håb er også, at personalet kan komme på flere kurser. I forhold til økonomien er bestyrelsen også i gang med at undersøge driftstilskuddet – om vi får det vi skal have. Bestyrelsen fortalte, at de arbejder på, hvordan de fremadrettet skal kommunikere med forældrene – lige nu bliver der kommunikeret ud alt for mange steder.

Der var spørgsmål fra en forælder ang. Girafferne (skolegruppen) – hvis Junglestuen og noget af det store rum skal inddrages til ny vuggestuegruppe, hvor skal Girafferne så være? Reno fortalte, at vi har en del plads i kælderen, som det er muligt at indrette et rum til Girafferne.

Der er et forslag fra en Elefantforælder om, at Løve og Zebra også skifter navn for at lave en frisk start for alle. Nogle Elefantbørn er begyndt, at være påvirket af de synlige ting, der sker på Elefantstuen f.eks. nyt bord på badeværelset. Reno sagde, at det er en mulighed at skifte stuenavne og at vi tager det op på næste personalemøde. Vi havde en snak om, hvornår vuggestuebørnene skal rykke op i småbørnsgruppen. Der bliver en større fleksibilitet til at kigge på det enkelte barn og tilgodese barnets behov for at komme videre. Men som udgangspunkt rykker de op et sted imellem 2 og 3 år, og så kommer de videre i børnehave, når de er imellem 3 ½ og 4 år. Vi havde også en snak om, at vi skal være obs på, at vi omtaler småbørnsgruppen som Skrubtudserne, hvilket bliver stuens navn. På den måde undgår vi måske, at ”børnehavebørnene” på stuen ikke kommer til at føle sig små.

Gitte, Marianne og Anita er de 3 voksne, der skal være Skrubtudserne. De fortalte om, hvad deres tanker med stuen er. Bl.a. at det bliver nemmere at tage hensyn til, at børnene er små, når de kommer i børnehave. Det vil være nemmere at målrette pædagogikken og de pædagogiske aktiviteter, når man ikke skal fange både dem på 3 år og dem på 5 år. Skrubtudserne vil følge resten af børnehavens rutiner med samling kl. 9, frokost kl. 11 og hviletid. Hvis børnene ikke skal sove til middag eller ikke sover så længe, så kommer de på legepladsen sammen med resten af børnehaven. På Skrubtudsestuen vil der også blive arbejdet rigtig meget med sprog samt børnenes selvhjulpenhed.

Mette og Ulla præsenterede kort, hvordan personalesammensætningen bliver på Løvestuen og på Zebrastuen. På Løvestuen bliver personalet Ulla, Anna og 1 ny pædagog. På Zebrastuen bliver personalet Mette, Sanda og Kenn – der vil være 2 faste vikarer på i Kenns sygemelding. Mette og Ulla fortæller ligeledes, at det også bliver nemmere på Løve og Zebra at målrette pædagogikken og de pædagogiske aktiviteter ved, at de kun har 4-6 årige på stuen.

Afslutningsvis havde vi en snak om, at flere forældre har haft en del frustrationer over etablering af småbørnsgruppen og omrokering. Det har vi selvfølgelig fuld forståelse for. Særligt Elefantstuens forældrene er berørte, da det er deres stue, der nedlægges plus, at stuen har været/er ramt af meget sygdom blandt stuens personale.

Mange forældre er efterfølgende kommet til os og har sagt, at det var et godt møde, og at de gik hjem med ro i maven.